정조 3년
己亥四月初四日辰時。上御熙政堂。晝講。大臣備局堂上。同爲入侍時。特進官李重祜。知事李徽之。參贊官洪檢。侍讀官鄭淵淳。檢討官金宇鎭。假注書徐鼎修。記事官徐龍輔鄭東浚。安川君烓。行副護軍李彦熙。領議政金尙喆。左議政徐命善。漢城判尹具善復。行司直具允鈺。行司直洪樂性。刑曹判書尹東暹。吏曹判書鄭尙淳。行副司直金孝大。知中樞府事鄭光漢。行訓鍊都正李敬懋。行都承旨洪國榮。行左承旨鄭民始。持平朴聖泰。正言盧瑞國。行右承旨李義翊。事變假注書宋文述。以次進伏訖。上講論語第五卷。讀前受音。自寢不尸。止三嗅而作。淵淳進讀。自子曰先進。止兄之子妻之。上復讀新受音訖。淵淳曰。先進於禮樂。文質得宜。而時人謂之野人。後進於禮樂。文過其質。而時人謂之君子。蓋周監二代。矯其忠質。斟酌損益。制禮作樂。文物煥郁。故聖人曾發從周之歎。而及其末流。文勝而質小。今日之弊亦。然矣。自上矯捄之道。惟在於祛文務實。體念伏望。如用之則吾從先進。孔子若得位行道。則變移時俗。過化存神之妙。必赫赫垂耀於百代。而不得其位。未行其道。可勝歎哉。今殿下。以大爲之志。居有爲之位。崇質抑文。損過就中。卽一轉移間事。伏願留念焉。宇鎭曰。回也。非助我云者。以夫子之聖。有何求助於顔子。而只是喜之之辭。亦可見聖不自聖之意。況人君出治之本。求助二字。乃其要道。唐虞盛時。尙有都兪吁咈。文王之大德。而亦有望道如未見之歎。此等益加體念。伏望。上曰。所陳。俱好矣。上曰。特進官及經筵參贊官。俱陳文義。可也。重祜曰。上下番儒臣。旣皆陳達。臣則別無可達之辭矣。徽之曰。周監二代。斟酌損益。制禮作樂。煥乎郁郁。此可謂文質得中矣。然世降以來。每患質少而文多。末流之弊。可勝言哉。伏願殿下。必祛其浮文。又取其質實。以爲矯俗捄弊之道焉。檢曰。儒臣及經筵官。皆已敷陳。臣無可達文義矣。上曰。次對諸臣。進前。尙喆命善進伏曰。日間聖體。若何。上曰。一樣矣。尙喆曰。王大妃殿氣候。何如。上曰。一樣矣。尙喆曰。惠慶宮氣候。何如。上曰。一樣矣。上謂尙喆曰。卿子以儒臣登筵。卿心必多欣喜矣。尙喆曰。賤臣之前後受恩。如天罔極。而臣之賤息。又蒙特恩。猥廁橫經之列。不世榮寵。闔門感祝。而第臣私心。轉益危懼。不知所達矣。命善曰。金宇鎭文學才猷。固已夙成。今始此任。亦云晩矣。上曰。自在春坊。予已知其夙成矣。尙喆曰。聞使臣之言。則皇帝明年。年滿七十。雖有勿爲稱慶之詔。而彼中物議。皆以爲。不可無陳賀之擧云。然則我國亦不可無表賀之節。而若待明年八月皇帝生日。始遣別使。則恐未免太晩。未知何以則爲便好。故敢此仰達矣。上曰。若待明年八月。則果太晩矣。尙喆曰。彼國陳賀。旣以歲初擧行。則我國表賀。亦不可留待八月。且於歲初。別送使臣。則正使別使之一時俱送。亦多非便。臣意則冬至正使。仍兼別使。而以陳賀歸重。方物等節。加數添封。似爲俱便。且康熙之年滿七十。初無我國遣使表賀之擧。而近來事。蓋不可膠守前例矣。上曰。更加商量而爲之。好矣。尙喆曰。此江原監司李亨逵狀啓也。以爲洪川縣軍器火藥。沒數燒燼。不可一時空虛。春川麟蹄橫城等邑火藥。分數推移移上。待其措備。卽爲還充事。令廟堂稟處矣。火藥燒燼邑。若無目下遺在。事極疎虞。依狀請以隣近邑所在。姑先推移之意。分付。何如。上曰。依爲之。出擧條尙喆曰。此江原監司李亨逵狀啓也。以爲原州積年散債都數。爲一萬二千兩。每年取殖一千二百兩。添補於將士支放。而當初債券。已成鬼錄。故徵於子孫。而延及戚姻。往往有自願爲奴婢者。所見愁慘。今方鳩聚一千兩錢。補用公下。而計減其利錢。明年爲始。自營門某條充給支放不足之數。債錢一倂焚券。奴婢卽爲放良。而萬餘兩公債。不敢擅自蕩減。請令廟堂稟旨分付矣。諸道殖利之債。實爲莫大之痼弊。而今道臣如是拮据。有自焚券之擧。誠甚感歎。流來本錢。依所請蕩減之意。分付。何如。上曰。依爲之。出擧條尙喆曰。此平安監司金鍾秀狀啓也。以爲鐵山府民家失火。延燒爲八十一戶。人物爛死一名。順川郡民家失火。延燒爲十七戶。從前有會付耗穀題給之例。今此兩邑失火民人等。考例施行事。請令廟堂稟旨分付矣。燒死人恤典。當自該曹擧行。而會付耗穀之分等題給。亦例也。依狀請施行之意。分付。何如。上曰。依爲之。出擧條尙喆曰。今日賓對。備堂兪彦鎬李性源。不爲進參。事體誠甚未安。爲先推考。申飭行公。何如。上曰。依爲之。出擧條上曰。備堂兪彦鎬李性源。牌招入侍。出榻敎尙喆曰。吏曹判書鄭尙淳備局有司堂上。行左承旨鄭民始貢市堂上。俱係劇任。勢難强責。竝姑減下。何如。上曰。依爲之。吏曹參判兪彦鎬。備局有司堂上差下。漢城右尹李性源。貢市堂上差下。何如。上曰。依爲之。出擧條尙喆曰。禮曹判書李重祜。方有脚疾。太廟親享時。贊禮之任。勢難爲之云。今姑許遞。何如。上曰。依爲之。出擧條命善曰。慶尙左水使李筞。雖以日昨承宣請推之啓觀之。其擧措之駭眼可知。不必以此永棄其人。而至於邊閫。與他自別。不可不另擇。今雖辭朝。爲日未久。改差。何如。上曰。依爲之。出擧條上曰。徐有慶以沈檀事。更爲陳疏。而其事。果何如。尙喆曰。伊時文蹟。臣固未見。而徐有慶則似必有所見而然矣。上曰。沈檀事。先朝旣已疏釋而無餘。又命錄用其子孫。則今與賊鏡竝稱。而無所分間者。無或太過乎。國榮曰。先朝旣已疏釋。則到今固不當與鏡賊竝稱。而徐有慶則以辛壬禍家之人。凡於此等事。其所憤痛讐嫉。雖或有過當處。而究其情理。則亦無怪矣。命善曰。都憲旣以極逆知之。則先請推奪。似無所不可矣。上曰。然矣。命書大司憲徐有慶上疏批答。見日記上謂命善曰。實錄幾何爲之乎。命善曰。其中黃景源柳戇。幾盡了當。而尙未校正云。此不可不一番釐正。而曾前亦有釐正堂上。別爲差下之例云矣。上曰。實錄之若是遷延。極爲可悶。而至於柳戇。則尙此遲滯。猶未校正云者。尤極駭然矣。自政院問之。如未修正。直捧禁推傳旨。可也。國榮曰。近來宿衛軍校。何莫非緊重。而至於挾輦槍劍等軍。實是衛內之親兵。事體自別。與他有異。且其領率將官之勞苦。亦非他將官之比。宜有酬勞之道。臣意則從今以後。各別擇差。仍定朔數。準朔隨階遷轉。或陞品除職。似好。下詢大臣。處之。何如。上曰。大臣之意。何如。尙喆曰。如是變通。誠好矣。命善曰。緊重之地。宜先另擇。久任之道。莫若激勸。所請。甚好矣。上曰。依此爲之。如是定式之後。不可不擇人。自各其營報本所。自本所畫出。可也。出擧條國榮曰。俄以槍劍挾輦將官事。有所陳達。而禁衛營槍劍把摠吳載重。前後勤勞。實爲尙。宜有褒賞之道矣。上曰。特爲加資。可也。出擧條國榮曰。臣營騎士別將。見方有窠。當品中無可擬之人。外任竝擬。何如。上曰。依爲之。出擧條國榮曰。禁御兩營私習。以初中日爲之。坐作進退之際。自有放砲吶喊之節。而初無啓稟擧行之事。此雖謬例。事則未安。臣意則分付該營。此後日次。必先言送於政院。以爲微稟之地。何如。上曰。依爲之。出擧條命書傳敎曰。校理趙尙鎭。修撰金履禧。聞有實恙云。許遞。又命書傳敎曰。政官牌招開政。上曰。書狀官入侍。出榻敎書狀官趙時偉進伏。上曰。萬里行役。善爲往來乎。時偉曰。幸蒙威靈。得以無事往來矣。上曰。臺臣進前。聖泰淵淳瑞國宇鎭進前曰。今日雖散齋齋日。而合辭體重。故敢此仰達矣。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚麟之凶謀。而窩窟則此賊也。推戴逆禶。謀危宗社範能之逆節。而根柢則此賊也。此豈容一日假息於覆載之間哉。三司之論。已及四載。轉而爲合辭之啓。合辭之啓。又閱累朔。轉而爲伏閤之爭。畢竟處分。至於近島薄竄。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。今何爲而有此末減之命耶。國無法則已。如其不然。則夫安有謀危宗社之如此賊。而使之首領之得保也。危逼聖躬之如此賊。而施以海島之薄罰耶。殿下之不忍置法。而姑從次律者。不過曰恐傷先王之德也。欲體先王之心也。此則有大不然者。先大王之於渠。止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先王日月之明。終不爲此賊之所熒惑。赫然明斷。丕建大策。以奠我宗祊於億萬年磐石之固。此先王之宏謨英烈。卓越百王而昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。有若以先大王慈愛之恩。貸此賊罔赦之罪。則非所以明先王之德。而體先王之心也。管叔致辟。何累於文王之盛德。而恩不掩義。所以爲周公之達孝也。殿下之聖學高明。見理甚精。而何不劈破此義理之關。明正其亂賊之罪乎。請亟寢鄭致達妻減死安置之命。快正王法。以洩神人之憤。上曰。不允。聖泰等曰。乙未冬國家安危之機。至今追思。尙覺凜然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣焰。罔念國勢之岌嶪。不體上敎。徒事彌縫。使宗國大計。幾致難言之境。論其負犯。至爲深重。則向者近地移配。已失太寬。況可以全釋乎。雖以悶旱之聖意。而有此收殺之敎。而乍允旋收。有咈輿情。請還寢遠竄罪人韓翼謩。金吾草記勿施之命。仍施遠竄之典。上曰。不允。聖泰等曰。金相福之罪。可勝誅哉。諸般罪惡之昭在人耳目者。於渠猶屬細故。而乙未冬相臣疏出之後。瑩中深文之說。稱以所見無異同。麟漢不必知之說。謂以語脈不如此。只此二言。已萬萬凶慘。而至於言根究覈之請。此又麟謙之所不敢爲者。昭著之逆節。已難自掩。包藏之禍心。尤極叵測。揆以典刑。萬戮猶輕。而日月漸久。反置尋常。自上處分。不過放逐。在下爭執。只止遠竄。興言及此。心竊慨恨。國無法則已。夫安有罪惡之如此。而終屈王章。使之晏然。自在田里之中乎。請放歸田里罪人金相福。亟令王府。拿鞫嚴問。快正王法。上曰。不允。聖泰等曰。噫嘻痛矣。龜柱之罪。可勝誅哉。顧其地處。何如。恩造。何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺寒心而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。噫嘻。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以趙峸事言之。其窮凶極惡情節。尤萬萬叵測。殿下旣賜之死。非不知其罪之必可誅也。間因臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國威之屑越。已無餘地。殿下於賊麟。旣已斷恩行誅矣。龜柱之凶逆。何異於賊麟。而一行一否。輿情益激。又況以今番量翼𨩌諸逆之招觀之。根柢之所萌孽龜賊也。窩窟之所豢養龜賊也。其在塞亂源杜禍本之道。尤不可一刻假息於海島。而尙今靳允。憂危轉深。若此度日。則將不知幾許量𨩌。又起於幾處。方來之慮。先事之虞。庸有極哉。請黑山島定配罪人龜柱。亟加嚴鞫。快正王法。上曰。不允。聖泰瑞國曰。敬彬成運之與若淵相簡。爛漫綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請濟州牧移配罪人敬彬。熊川縣定配罪人成運。亟令王府。更爲設鞫得情。上曰。不允。聖泰等曰。澤遂爛漫同參於啓能凶慘不道之謀。而只誅其身。王章未泄。其陰凶情節。其父其弟。萬無不知之理。請彦衡養遂獻遂。竝令王府。設鞫嚴問。上曰。不允。聖泰等曰。會遂之罪惡。與澤遂一而二。二而一。則啓能凶慘不道之謀。必無不知之理。而忍杖不服。遽有酌處之命。有乖獄體。請還寢會遂絶島定配之命。仍令王府。嚴鞫得情。上曰。不允。聖泰等曰。李觀源以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。仍令王府。嚴鞫得情。上曰。不允。聖泰等曰。噫嘻。痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密傳凶論。慫慂恒簡。爲渠羽翼。糾結厚麟。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛漫於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之。則速出斬之等語。肆然發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣已遲晩後物故。則不可以未及結案置之。請遲晩後物故罪人啓能。亟施孥籍之典。上曰。不允。聖泰等曰。啓能趾海等諸賊。窮凶極惡。自有天地以來。所未有者。而限以國法。賊能未施孥戮。賊趾兄弟。猶貸其凶種之稚少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下。以自我防之。自我啓之。爲持難之端。其防也固是守法之常也。其啓也豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府。一依古典。趾海等凶種之年未滿者。待其稍長。卽施邦刑。俾絶凶逆易種養禍之患。上曰。不允。聖泰等曰。志恒之罪。可勝誅哉。聖朝之眷注於渠。何如。倚毗於渠。何如。而始旣拔擢於擧世擯棄之中。特又寬宥於贜汚狼藉之後。而少無圖報之意。反肆悍厲之氣。久掌戎權。而陰結宦寺。潛連宮人。薄竄南州。益蓄異圖。延妖卜而暗質凶謀。縱傔奴而煽惑愚氓。親而同堂之庶種。近而帶行之傔人。皆不能掩諱。卽此一事。固已難逭於三尺之法。而帳前訊問之時。着署而悖逆。執杖而咆勃。此實無前之凶逆。且與逆來。交情親密。謀議綢繆。換着布袍。昏夜往來。伺探動靜於深嚴之地。對逆來而爛漫酬酢之說。尤是萬古所無之惡逆。窮凶情節。綻露於賊泰之招。密書之頻數往復於逆來。諸囚之供辭。若出一口。情節昭著。無非渠之結案。以其頑慝。抵賴不服。未施當施之律。王章尙稽。輿憤益切。請物故人志恒之支屬應坐者。絶島散配。上曰。不允。命退。諸臣以次退出。